Predkladacia správa

V súlade s Plánom práce vlády SR na rok 2008 predkladá Ministerstvo dopravy, pôšt a telekomunikácií SR návrh  Programu podpory rozvoja inteligentných dopravných systémov – Národný systém dopravných informácií.  
Vývoj dopravy v ostatných rokoch vo vyspelých krajinách Európskej únie (EÚ) je charakterizovaný výrazným nárastom cestnej dopravy na úkor ostatných druhov dopráv. Tento vývoj dopravy prináša viacero negatívnych vplyvov najmä v oblasti životného prostredia, zvyšovania kongescií na cestnej sieti a zvyšovania nehodovosti.  
Zo spracovaných štúdií a vykonaných analýz na úrovni EK vyplýva, že na dosiahnutie očakávaných cieľov je potrebné sa prioritne zamerať na realizáciu a implementáciu konkrétnych riešení v cestnej doprave založených na využití informačných a komunikačných systémov a technológií, ktoré umožňujú znížiť negatívne faktory a vplyvy cestnej dopravy s nižšími nárokmi na verejné financovanie a vytvárajú podmienky pre vyššiu angažovanosť súkromného sektora. 
Stratégia tvorby Programu podpory rozvoja inteligentných dopravných systémov  je založená na vybudovaní Národného systému dopravných informácií (NSDI). Cieľom je vybudovanie komplexného celoštátneho systému dopravných informácií, ktorý je založený na implementácií informačných a komunikačných systémov a technológií v cestnej doprave na Slovensku.  Súčasťou Národného systému dopravných informácií je Národné dopravné informačné centrum, ktoré umožní integráciu dopravných informácií a dopravných dát z agendových informačných systémov a telematických aplikácií. 
Finančný model programu je založený na viaczdrojovom financovaní – štátny rozpočet (alokované prostriedky v návrhu ŠR na rok 2009 s výhľadom na roky 2010 a 2011 pre orgány a inštitúcie štátneho sektora napojeného na ŠR), prostriedky Operačného programu Doprava (Prioritná os 5 Cestná infraštruktúra, zdroje EÚ vo výške 85 % oprávnených nákladov), nenávratná dotácia z fondu TEN-T vo výške 20 % oprávnených nákladov - program EASYWAY, vlastné zdroje implementujúcich inštitúcií a organizácií podnikateľského sektora (štátneho aj súkromného).  
Financovanie programu a jednotlivých projektov bude zabezpečené v rámci schválených limitov dotknutých  rozpočtových kapitol na príslušný rozpočtový rok.  
Realizácia konkrétnych opatrení zameraných na implementáciu inteligentných dopravných systémov vo vybraných mestách bude hradená z prostriedkov Operačného programu Doprava a nebude mať priamy dopad na rozpočty obcí a samosprávnych krajov. 
Postupná realizácia konkrétnych projektov programu je navrhnutá na roky 2009 až 2013. Pre úspešný priebeh realizácie je potrebná vzájomná spolupráca nielen viacerých rezortov a zainteresovaných štátnych inštitúcií a organizácií v ich pôsobnosti, ale aj inštitúcií a organizácií na regionálnej a obecnej úrovni. Preto materiál navrhuje zriadiť koordinačné orgány (riadiaci výbor, projektový tím a koordinátora) na zabezpečenie prípravy a realizáciu Národného systému dopravných informácií.  
Dopady realizácie programu sa postupne prejavia efektívnejším využitím kapacity cestnej infraštruktúry, postupným vytáraním podmienok pre odstránenie kongescií a zrýchlenia dopravy, znížením nehodovosti a zvýšením bezpečnosti dopravy a znížením negatívnych vplyvov na životné prostredie. Na strane jednotlivých subjektov dopravno-prepravného  procesu sa účinky prejavia  predovšetkým zefektívnením samotného dopravno-prepravného procesu. Návratnosť vložených prostriedkov bude posudzovaná v rámci komplexného projektu vytvorenia Národného systému dopravných informácií, ktorý MDPT SR predloží cestou Riadiaceho orgánu pre Operačný program Doprava Európskej komisii v roku 2009. 
Návrh programu nemá v rokoch 2009 až 2013 zvýšené nároky na štátny rozpočet. Realizácia konkrétnych projektov bude mať priaznivý dopad na životné prostredie a nebude mať negatívny vplyv na zamestnanosť. Doložka pre posudzovanie vplyvov je súčasťou materiálu.